Պիկասոյի թանգարան (Անթիբ)

Պիկասոյի թանգարան (Անթիբ) (ֆրանսերեն՝ Musée Picasso (Antibes), իսպանացի նշանավոր նկարիչ Պաբլո Պիկասոյի ստեղծագործությունների ցուցադրությանը նվիրված թանգարան Ֆրանսիայի հարավ-արևելքում՝ Պրովանս-Ալպեր-Լազուրե ափ տարածաշրջանի Ծովափնյա Ալպեր դեպարտամենտի Անթիբ քաղաքում՝ անմիջականորեն ծովափին գտնվող միջնադարյան դղյակում, որը կառուցվել է 12-րդ դարում, 1385 թվականից դարձել Գրիմալդի իշխանական տոհմի սեփականությունն ու աթոռանիստը։

Պատմություն 

1608 թվականին Ֆրանսիայի արքա Հենրի 4-րդը ձեռք է բերել դղյակը։ Ֆրանսիական մեծ հեղափոխությունից հետո այն պետականացվել է և տրամադրվել քաղաքապետարանին, ծառայել նաև որպես նահանգապետի նստավայր ու զորանոց։ Բուրբոնների վերադարձից հետո վերածվել է բարաքի։ 1924 թվականից դարձել է հնագիտական թանգարան։ 1946 թվականին այդ թանգարանի վարիչ Ռոմուալ Դոր դե լա Սուշերը, ընդառաջելով Պիկասոյի ցանկությանը, նրան առաջարկել է իր արվեստանոցը բացել նախկին դղյակի տարածքում։ Նկարիչն ընդունել է այդ առաջարկությունը՝ ասելով, որ ինքը դա անում է ոչ միայն իր, այլ նաև հնագիտական թանգարանի համար, և պատրաստակամություն է հայտնել պատկերազարդելու թանգարանը։ 1946 թվականի սեպտեմբեր-հոկտեմբեր ամիսներին նա քսաներկու պաննո է նկարել թանգարանի համար, հետագայում էլ նվիրաբերել է 23 գեղանկար և 44 մատիտանկար։

1957 թվականին Պիկասոյին շնորհվել է Անթիբի պատվավոր քաղաքացու կոչում։ 1966-ին Գրիմալդիների դղյակում, որտեղ մի ժամանակ գործել է նկարչի արվեստանոցը, բացվել է նրան նվիրված թանգարան, և Ռոմուալ Դոր դե լա Սուշերը դարձել է դրա առաջին վարիչը։ Թանգարանի հավաքածուում արդեն տեղ էին գտել մալագացի մեծահամբավ արվեստագետի 275 աշխատանքներ։ Կան նաև անվանի այլ նկարիչների գործեր (Նիկոլյա դը Ստալ, Ֆերնան Լեժե, Արման Ֆերնանդես, Սեզար, Ամադեո Մոդիլիանի, Իվ Քլեյն, Մաքս Էռնստ, Միրո, Անտոնիո սաուրա, Դևիդ Հոքնի, Բրասաի, Բալտյուս, Ֆրանսիս Պիկաբիա և այլք)։ 1990 թվականին, Ժակլին Պիկասոյի կտակի համաձայն, հավաքածուն համալրվել է արվեստի նոր գործերով։

Ֆրանսիական կառավարության 1993 թվականի հունիսի 4-ի որոշմամբ Գրիմալդիների դղյակն ու Պիկասոյի անթիբյան թանգարանը հռչակվել են պատմական հուշարձան և գտնվում են պետության հովանու և պահպանության ներքո (ըստ այլ աղբյուրների՝ պատմության հուշարձանի կարգավիճակ դղյակին շնորհվել է դեռևս 1928 թվականի ապրիլի 29-ին)։

Պատկերասրահ

Ծանոթագրություններ

Գրականություն 
 I. Guriezo. Año Picasso: los tesoros del museo de Antibes. Galería Antiqvaria: Arte contemporáneo, antigüedades, mercado, coleccionismo, ISSN 1130-2747, Nº 248, 2006, pags. 68-69
 B. Luke. Picasso in Antibes. Burlington magazine, ISSN 0007-6287, Vol. 148, Nº 1239, 2006, pags. 442-443

Արտաքին հղումներ 
 
 antibes-juanlespins.com
Image of Château Grimaldi retrieved 2 February 2007
 Antibes-Juan-les-Pins retrieved 2 February 2007
On Picasso’s Trail, From Antibes to Avignon
Picasso finds new lease of life in Antibes

Ֆրանսիայի թանգարաններ
Պատմության հուշարձաններ
Պաբլո Պիկասո
Ժամանակակից արվեստի թանգարաններ
Ֆրանսիայի պատկերասրահներ
1966 հիմնադրված թանգարաններ